  Анжелика Тихонова корреспондент Удмуртилэн тӧроезлэсь ужзэ огдырлы быдэсъясь кивалтӥсьёсты мерлыко вотэсъёсы мыло-кыдогес пыраны куриз. Со сярысь 10-тӥ оштолэзе Александр Бречалов журналистъёслы ивортӥз. «Мон калыклы онлайн амалэн мар ужаме сярысь ивортыны тыршисько. Малпасько, со шонер. Со кусып возён лулчеберет. Монэ, вождэс эн вае, элькун выт тырисьёс чотын возе, уждунэз но отын урод ӧвӧл, иське калыклэн вань, дыр, эрикрадэз тодыны, мар мон ужасько», — пусйиз со. Озьы ик Бречалов вераз, макем пайдалыко луо туннэ мерлыко вотэсъёс. Илон Маск коммерци спутникъёс лэзья ини, нош ми ялан мар ке но асьмелы малпаськом: «Бен, отын мерлыко вотэсъёс - со рос-прос ӧвӧл…» Асьмелэн вал ини учыръёсмы, адӟиськом, кыӵе ӝоглыко луыны быгато мерлык вотэсъёс. Со контрповестка ӧвӧл, мон эшшо одӥг пол верасько, со лулчеберет… Малпасько, калленэн асьмеос со дорозь вуом Удмуртилэн тӧроезлэсь ужзэ огдырлы быдэсъясь Александр БречаловТӧролэсь ужзэ огдырлы быдэсъясь озьы ик саклык висъяз Ижкар урамъёслэн ӟечлыксылы. Пусйиз, шуг-секытъёс сярысь шара вераськыны уг кепыра шуыса. «Шара ик возьматоно, кызьы ми со шуг-секытъёсты вормыны тыршом. Собере, тодӥськоды-а, маин умой мерлыко вотэсъёс пыр герӟет — со туж ӝог но отын трос пайдалыкоез… Тросаз учыръёсы калык умойгес тодэ, мар солы кулэ», — пусйиз Бречалов. Тодэ вайытом, Александр Бречалов мерлыко вотэсъёсты улоназ мыло-кыдо кутэ. Солэн аккаунтъёсыз Facebook, Twitter, Instagram, ВКонтакте вотэсъёсын вань. Тегъёс: Политика Ижкар мерлыковотэс Интернет Удмуртия АлександрБречалов  